Murray voel sterk; metaalheup en alAndy Murray het nog ’n paar goeie wedstryde in visier. Foto: Karim Jaafar/AFP. Andy Murray speel binnekort in sy openingswedstryd van die Indian Wells-toernooi in Kalifornië teen Tomas Etcheverry van Argentinië. En volgens die 35-jarige Brit voel hy nou sterker en fikser as vantevore – selfs al het ŉ ernstige heupbesering vroeër gedreig om sy loopbaan kort te knip. Maar ná ŉ suksesvolle operasie – hy het deesdae so te sê ŉ metaalheup – vuur hy weer op alle suiers. Hy het onlangs in die eindstryd van die ATP-toernooi in Doha teen Daniil Medvedev gespeel, terwyl hy ŉ paar epiese wedstryde gewen het waar hy eers ŉ agterstand van ŉ stel of twee moes uitwis. In sy Australiese Ope-wedstryd teen Thanasi Kokkinakis het Murray byvoorbeeld soos ŉ wafferse Duracell-hasie op die baan rondbeweeg en elke keer net die bal teruggeslaan; maak nie saak waarheen sy teenstander hom op die baan gejaag het nie. “Ek vorder deesdae verder in toernooie en dit is iets wat vir ŉ paar jaar maar net nie gebeur het nie. Ek is sterk, ek speel goeie tennis en dit is die beste wat ek in ŉ lang ruk op die baan gevoel het. Ek glo dat ek steeds oor die vermoë beskik om op die hoogste vlak deel te neem,” het die voormalige wêreldnommereen-speler gesê. Hy sien daarna uit om vir die 15de keer in Kalifornië af te slaan – sy beste Indian Wells-vertoning was in 2009 toe hy teen Rafael Nadal in die eindstryd vasgeval het. “Ek het dit nog altyd geniet om hier te speel en in hierdie fase van my lewe moet ŉ mens elke geleentheid om te speel met al twee hande aangryp; jy weet nooit wanneer die gordyn vir oulaas op jou loopbaan kan sak nie.” Fox Sports in Australië het onlangs ŉ lekker eksperiment gedoen om te bepaal wie die voorste speler in Novak Djokovic, Roger Federer en Nadal se afwesigheid sou wees. En in ŉ skynwêreld sou Murray die beste speler van sy era gewees het.